સંજય પાઠક કહે છે કે, “પ્રથમ વાર મતદાન કરવું મારા માટે ખુશીની વાત છે, જે સમય વિતી જાય છે તે ક્યારેય પાછો નથી આવી શકતો પરંતુ આપણાથી એકની એક ભૂલ બીજીવાર ના થાય તે જોવું ચોક્કસથી આપણા હાથમાં છે. હું મારો મત એવી સરકારને આપવા માગુ છું જે દેશના ઘડતરમાં મહત્વનો ફાળો આપનાર એવા યુવાનો વિશે વિચારે. સારું ભણીને પણ યુવાનને આજે સારી નોકરી મેળવવા પારાવાર મુશ્કેલીનો સામનો કરવો પડતો હોય છે. ત્યારે સરકાર તરફથી સારી જોબ પ્લેસમેન્ટની જરૃરિયાત પૂર્ણ થાય તો યુવાનોના સારા ભાવિની રચના થઇ શકે જેના કારણે એક ઉત્તમ રાજયની પણ રચના થાય. આવનારી પેઢી જ છે જે બદલાવની તાકાત રાખે છે. માટે દરેક યુવાને પોતાની સમસ્યા દૂર થાય અને સાથે સાથે જ નવી દિશામાં સૂર્યોદય થાય તેવી આશા સાથે મતદાન કરવંુ જોઇએ. પોતાના કિંમતી મતને ઓછો આંકવાની ક્યારેય જરૃર નથી. સરકાર રોજગારી નથી પૂરી પાડી શકતી. યોગ્યતા પ્રમાણેની જોબ નથી મળતી, ભણ્યા હોય એન્જિનિયરિંગ તેમ છતાં પછી ક્યારેક કેટલાંક યુવાનોને વર્ગ ત્રણની નોકરીનો સ્વીકાર કરવો પડે, મોંઘવારી કૂદકે ને ભૂસકે વધી રહી છે પણ સરકારી નોકરીઓમાં પાંચ વર્ષ સુધી ‘ફિક્સ પે’નો નિયમ અને તેમાંય પાછી ચૂંટણી આવે એટલે ફિક્સ પેનો સ્કેલ વધારે, યુવાનો પોતે જે મહેનત કરે છે તે પ્રમાણેનું વળતર નથી મળતું તેથી વિદેશમાં જઇને વસવાનું વિચારે છે કે એટલિસ્ટ વિદેશમાં એ મહેનત કરશે તો તે પ્રમાણેના નાણાં કમાઇને પોતાના પરિવારને સુવિધાઓ અને ભવિષ્ય માટે સેફ્ટી પૂરી પાડી શકશે. મારી સરકાર પાસેથી અપેક્ષા છે કે એવો માહોલ બનાવે કે વિદ્યાર્થીઓને મહેનત પ્રમાણે રોજગારી મળી રહે. ખાનગીકરણને પ્રાધાન્ય આપે છે સરકાર. પ્રાઇવેટ જોબ ઊભી કરી રહી છે પણ તેમાં યુવાનોનું શોષણ થઇ રહ્યું છે એ કેમ સરકાર નથી જોતી. ખાનગી કંપનીઓ લેબર કાયદાઓનું પૂરેપૂરું પાલન કરી રહી છે કે નહીં તે કેમ ધ્યાને નથી લેતી. મારે મારો મત આપીને એવી સરકાર જોવી છે જે આ પ્રશ્નો પર ધ્યાન આપે.”